钦定古今图书集成/明伦汇编/氏族典/第215卷 > 何可纲
## 钦定古今图书集成/明伦汇编/氏族典/第215卷 > 何可纲

按《明外史何可纲传》：“可纲，辽东人。天启中为守备，典
袁崇焕宁远道中军，廉勇，善抚士卒。六年，宁远被围，
佐崇焕有功，进都司佥书。明年，迁参将，署宁远副将
事。崇祯元年，巡抚毕自肃令典中军。及崇焕再出镇，
复以副总兵典其中军，加都督佥事。以春秋二防功，
再进右都督。二年冬，京师被兵，与祖大寿从崇焕入”
卫，数有功。已，崇焕下吏，即偕大寿东溃，复与归朝。明
年，永平、滦州失守，可纲连战破其城。论功，加太子太
保、左都督。四年筑城大凌河，命可纲偕大寿护版筑。
工甫竣，兵来攻，可纲等坚守不下。久之，粮尽援绝，大
寿及诸将皆欲降，独可纲不从。十月二十有八日，大
寿令二人掖出城外杀之。可纲颜色不变，亦不出一
言，含笑而死。